SKRIFTLIG FORESPØRGSEL E-1965/99

af Gerhard Hager (NI) til Rådet

(9. november 1999)

Om: EU-projektet Natura 2000 indvirkning på privatretlige forhold

Delstaten Niederösterreich har udpeget 31,63 % af sit areal til EU-projektet Natura 2000. Natura 2000-programmet forpligter medlemsstaterne til at overholde direktivet om beskyttelse af vilde fugle og direktivet om bevaring af naturtyper samt vilde dyr og planter i de udpegede områder. Ved opstillingen af de pågældende områdelister blev de fleste grundejere hverken spurgt eller informeret, selv om der er forbundet omfattende ejendoms- og brugsbegrænsninger hermed.

Derfor anmodes Rådet om at besvare følgende spørgsmål:

1. Hvilken myndighed i EU er ansvarlig for gennemførelsen af dette projekt?

2. Hvilke områder i de østrigske delstater generelt og navnlig i Niederösterreich skal indgå i projektet Natura 2000?

3. Hvilke konsekvenser har projektet for grundejerne? Kan Rådet give detaljerede oplysninger herom?

4. Hvilke retlige muligheder har grundejere i områder, der skal indgå i Natura 2000-projektet, for ikke at deltage i projektet?

5. Kan den udpegende regionale eller lokale myndighed trække sin afgørelse om, at et område skal indgå i Natura 2000-projektet, tilbage, efter at denne afgørelse er meddelt de relevante EU-instanser?

6. Hvilke konsekvenser har dette for grundejerne?

7. Har Natura 2000-projektet og finansierings- og kompensationsproblemerne i forbindelse hermed været genstand for drøftelser i Rådet?

8. Er det foreneligt med gældende EU-ret, at myndighederne i delstaten Niederösterreich har foreslået bestemte områder til Natura 2000-projektet uden på forhånd at indhente tilladelse fra grundejerne?

9. Hvad agter Rådet i benægtende fald at foretage sig for at få bragt denne ulovlige praksis til ophør? I hvor høj grad er de grundejere, der er berørt af denne afgørelse truffet af myndighederne i delstaten Niederösterreich, som er i strid med EU-retten, bundet af de ejendomsbegrænsende bestemmelser, der er indeholdt i ovennævnte direktiver?

10. Er Rådet i bekræftende fald af den opfattelse, at denne fremgangsmåde i det mindste på baggrund af den europæiske menneskerettighedskonvention (begrænsninger af ejendomsretten, uafhængighed for de myndigheder, der griber ind i privatretlige forhold) synes problematisk?

Svar

(31. januar 2000)

Kommissionen har ansvaret for overvågning og kontrol af gennemførelsen af direktiv 92/43/EØF Habitater, som NATURA 2000 udgør en del af. Derfor bør alle de oplysninger om projektet vedrørende delstaten Nieder Österreich, der er omtalt af det ærede parlamentsmedlem, fremsendes til denne institution.

Det skal bemærkes, at det i medfør af artikel 3, stk. 2, i direktiv 92/43 er medlemsstaterne, der i henhold til deres forfatningsmæssige og administrative procedurer foreslår Kommissionen, hvilke lokaliteter, der skal være omfattet af NATURA 2000. Skønt direktivet specificerer de forskellige trin i fællesskabsproceduren, de relevante kriterier for den endelige udvælgelse af en lokalitet og retningslinjerne for tildeling af finansiel støtte (artikel 8), har det ikke til formål at gribe ind i de af medlemsstaternes interne procedurer, især for så vidt angår høring af de berørte parter, der skal følges i forbindelse med medlemsstaternes beslutning om et forslag til lokalitet.